Google Gemini

Gemini (მარგ. „ჯემინაი“, თეწკჷმა მოდვალირ ჯოხოდვალა რე „ჯემინი“; თაშნეშე ჩინებულ რე მუჭოთ Google Gemini დო კინოხ ჯოხოდჷ Bard) — Google-იშ გენერაციულ ხელუანურ ინტელექტიშ ჩატბოტი დო ვირტუალურ ასისტენტი. თინა მუშენს თე ჯოხოდვალაშ კაბეტ ნინაშობურ მოდელიშ (LLM) მოხვარებათ, მუჟანსჷთ კინოხ გერსხილ რდჷ LaMDA-შა დო PaLM 2-შა.

ჯემინიშ არქიტექტურა ბონას რე გეგურაფილ მუსხირენ გვარიშ მუნაჩემეფშა, ნამუთ მოდელეფს საშუალებას არზენს, ართბორჯულო დამუშუან დო გაჭყან (დაგენერირან) ტექსტი, კომპიუტერულ კოდი, სურათეფი, აუდიო დო ვიდეო მასალეფი. Google თე ტექნოლოგიას შხვადოშხვა სიჸონიერათ ობჟინუანს, ეფექტური, მონწყილობაშა მეხუჯაფილ ვერსიეფშა ("Nano") დო ეკონომიური, მუკმაშქუმალარ ვარიანტეფშა ("Flash"), მაღალგჷმმაკოროცხალ მოდელეფშა, ნამუთ კაჭულ ლოგიკურ არზაუნობაშო რე დოპროექტებული ("Pro" დო "Ultra"). ჯემინიშ 1.5 დო 3 გამნარყიშ მოდელეფქ გენშიღეს გოძინელ კონტექსტურ ოსინთუეფი, ნამუჷთ თიჯგურა კაბეტ მუნაჩემეფიშ ანალიზიშ საშუალებას ირზენს, მუნერით რე კოდეფიშ ედომუშამ ბაზეფი, განწეხანიან ვიდეოეფ ვარ-და დოკუმენტეფიშ ქვერსემ არქივეფ ართი პრომპტით (მოთხირით).

Gemini მაართათ 2023 წანაშ 6 ქირსეთუთას წჷმარინეს დო თიქ Google-ის რინელ ბრენდინგ დოთირუ ხი-შ (ხელუანურ ინტელექტიშ) ნინალეფიშო. 2024 წანაშ ფურთუთას, ჩატბოტი Bard-ის ჯოხოქ დათირჷ Gemini-თ, „Duet AI“-შ ბრენდინგ — Google Cloud-იშ დო Workspace-იშო გაუქვეს Gemini-შ ჯოხოშ მოსახვარეთ. მოდელეფ Google-იშ ეკოსისტემაშა Gemini-შ მობილურ აპლიკაციაშ მოხვარებათ მიშმურს, ნამუთ მუშენს მუჭოთ „ოვერლეი“ (overlay) ასისტენტ Android-იშ მონწყილობეფს, თაშნეშე Vertex AI-შ პლატფორმაშ მოხვარებათ მასუმა კუნთხუშ დეველოპერეფშო.

Gemini-შ გიშაშქუმალაქ მუჭოთ ტექნიკურ მოწონა, თეშ ჯარალობურ სკანდალ (ნირზი) გჷმიჭანუ. კომენტატორეფქ ეშანუეს მოდელიშ მაღალ მაძირაფალეფს (benchmarks) კოდირებას დო მუნაჩემეფიშ გორუას, ნამმუთ თის OpenAI-შ GPT-4-იშ დო GPT-5-იშ კონკურენტო გინმართინუანს. თეშ უმკუჯინალო, პროდუქტიშ გიშაშქუმალას კრიტიკაქ აშუ მუშ გამეფიშ სანდოობაშ გეშა. 2024 წანაშ დაჭყაფუს, Google-იქ მოდელს ადამიერეფიშ სურათეფიშ გენერირებაშ ფუნქცია გაჩემჷ, ანდანე მახვარებუეფქ ისტორიულ უზუსტობეფ დო მეკერზებაშენ გაცხდეს ადამიერეფიშ გჷმოხანტუეფს. უკულიან მოახალებეფი, თინეფ შქას Gemini 1.5 დო 3 სერიეფი, ნამუეფქჷთ 2025 წანაშ გოძვენას გიშართჷნ, ფოკუსირებულ რდჷ ჰალუცინაციეფიშ დარკებაშა, „ლატენტობაშ“ (latency) გაუჯგუშებაშა დო „აგენტური“ (agentic) შილებუამობეფიშ გაჸიონიერებაშა, ავტონომიურ რკვიებეფშო დო პროგრამულ უანრღელჸუაშ წჷმოძინაშო.

 რესურსეფ ინტერნეტის 


 ხასჷლა "პროგრამაშ გეშა"

კატეგორია:2023 წანაშ პროგრამულ უნარღელჸუა
კატეგორია:Android-იშ პროგრამულ უნარღელჸუა
კატეგორია:ჩატბოტეფი
კატეგორია:Google-იშ პროგრამულ უნარღელჸუა
კატეგორია:ვირტუალურ ასისტენტეფი
კატეგორია:2023 წანა ხელუანურ ინტელექტის
კატეგორია:ხელუანურ ინტელექტიშ ინდუსტრია ააშ-ს